พระราชกฤษฎีกามอบกิจการกรมคลังบางส่วนให้แก่ธนาคารแห่งประเทศไทย พุทธศักราช 2486
ประกาศวันที่ 1943-07-13

content: พระราชกฤษฎีกา มอบกิจการกรมคลังบางส่วนให้แก่ธนาคารแห่งประเทศไทย พุทธศักราช ๒๔๘๖
content: ในพระปรมาภิไธยสมเด็จพระเจ้าอยู่หัวอานันทมหิดล คณะผู้สำเร็จราชการแทนพระองค์ (ตามประกาศประธานสภาผู้แทนราษฎร ลงวันที่ ๔ สิงหาคม พุทธศักราช ๒๔๘๐ และวันที่ ๑๖ ธันวาคม พุทธศักราช ๒๔๘๔) อาทิตย์ทิพอาภา ปรีดี พนมยงค์ ตราไว้ ณ วันที่ ๑๐ กรกฎาคม พุทธศักราช ๒๔๘๖ เป็นปีที่ ๑๐ ในรัชกาลปัจจุบัน
content: โดยที่เห็นสมควรให้มอบกิจการของส่วนราชการกรมคลังบางส่วนพร้อมทั้งเงินที่อนุญาตในงบประมาณสำหรับส่วนราชการนั้น ๆ ให้แก่ธนาคารแห่งประเทศไทย เพื่อให้การเป็นไปตามมาตรา ๓๐ แห่งพระราชบัญญัติธนาคารแห่งประเทศไทย พุทธศักราช ๒๔๘๕ คณะผู้สำเร็จราชการแทนพระองค์ ในพระปรมาภิไธยสมเด็จพระเจ้าอยู่หัว
content: อาศัยอำนาจตามความในมาตรา ๓๐ แห่งพระราชบัญญัติธนาคารแห่งประเทศไทย พุทธศักราช ๒๔๘๕ จึงให้ตราพระราชกฤษฎีกาขึ้นไว้ ดังต่อไปนี้
sectionNo: 1
content: มาตรา ๑ พระราชกฤษฎีกานี้ให้เรียกว่า “พระราชกฤษฎีกามอบกิจการกรมคลังบางส่วนให้แก่ธนาคารแห่งประเทศไทย พุทธศักราช ๒๔๘๖”
sectionNo: 2
content: มาตรา ๒ ให้ใช้พระราชกฤษฎีกานี้ตั้งแต่วันประกาศในราชกิจจานุเบกษาเป็นต้นไป
sectionNo: 3
content: มาตรา ๓ ให้มอบกิจการของแผนกรับเงิน แผนกจ่ายเงินและแผนกรักษาแห่งกองคลังกลางในกรมคลัง เฉพาะที่เกี่ยวกับการรับเงินเข้าบัญชีฝากของกระทรวงการคลังและการจ่ายเงินจากบัญชีนั้นพร้อมทั้งเงินที่อนุญาตเพื่อกิจการนั้น ๆ ในงบประมาณประจำปี พุทธศักราช ๒๔๘๖
sectionNo: 3
content: ให้แก่ธนาคารแห่งประเทศไทยเท่าที่จำเป็นแก่การปฏิบัติให้เป็นไปตามมาตรา ๓๐ แห่งพระราชบัญญัติธนาคารแห่งประเทศไทย พุทธศักราช ๒๔๘๕ การมอบจะกระทำเมื่อใด ให้เป็นตามคำสั่งรัฐมนตรีว่าการกระทรวงการคลัง
sectionNo: 4
content: มาตรา ๔ ให้รัฐมนตรีว่าการกระทรวงการคลังรักษาการตามพระราชกฤษฎีกานี้
content: ผู้รับสนองพระบรมราชโองการ จอมพล ป. พิบูลสงคราม นายกรัฐมนตรี
content: หมายเหตุ :- มาตรา ๓๐ ให้เป็นภารธุระของธนาคารแห่งประเทศไทย ในอันที่จะรับเงินเพื่อเข้าบัญชีฝากของกระทรวงการคลัง และจ่ายเงินจำนวนต่าง ๆ ไม่เกินจำนวนลัพธ์อันเป็นสินเชื่อของบัญชีนั้น โดยกระทรวงการคลังไม่ต้องจ่ายเงินให้แก่ธนาคารนั้นเป็นค่ารักษาบัญชีที่กล่าวแล้ว
content: และธนาคารนั้นไม่ต้องจ่ายดอกเบี้ยตามบัญชีฝากให้แก่กระทรวงการคลัง เพื่อความประสงค์แห่งมาตรานี้ ให้มอบกิจการของส่วนราชการกรมบัญชีกลางและกรมคลังบางส่วน ตามจำเป็น พร้อมทั้งเงินที่อนุญาตในงบประมาณสำหรับส่วนราชการนั้น ให้แก่ธนาคารแห่งประเทศไทย สำหรับ “ฝ่ายการธนาคาร” การมอบให้เป็นไปโดยพระราชกฤษฎีกา
content: พระราชบัญญัติธนาคารแห่งประเทศไทย พ.ศ. ๒๔๘๕ ประกาศในราชกิจจานุเบกษา เล่ม ๕๙ ตอนที่ ๓๐ หน้า ๙๗๑ วันที่ ๕ พฤษภาคม ๒๔๘๕